О Б Щ И Н С К И С Ъ В Е Т - С А Н Д А Н С К И

**ПРОТОКОЛ**

**№ 19**

На **10.11.2016 г.** в конферентна зала на Интерхотел „Сандански“ /Синия салон/, Общински съвет – Сандански проведе извънредно заседание.

На същото от 29 общински съветници присъстваха 25.

От заседанието отсъстваха: Яне Георгиев Янев, Живко Кирилов Иванов, Красимир Георгиев Станков и Светослав Димитров Иванов.

Заседанието бe открито в 09.30 часа от Георги Синански – Председател на Общински съвет.

**ПРОЕКТ ЗА ДНЕВЕН РЕД:**

1. **Вх.№ 1066/04.11.2016 г.** – Предложение от Кирил Котев – Кмет на община Сандански, относно предоставяне на дейността на МБАЛ „Рокфелер“ ЕООД на МБАЛ „Свети Врач“ ЕООД при спазване на приложимото законодателство.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Добро утро на всички присъстващи в залата. Добре дошли на представителите на медиите. Уважаеми г-н Кмете, уважаеми дами и господа общински съветници, имаме необходимия кворум. Откривам извънредното заседание на Общински съвет – Сандански, насрочено за 10.11.2016г. /четвъртък/ от 9:30 часа в конферентна зала на Интерхотел „Сандански“.

**ПО Т.1 ОТНОШЕНИЕ ВЗЕХА:**

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Преминаваме към т.1 – **Вх.№ 1066/04.11.2016 г.** – Предложение от Кирил Котев – Кмет на община Сандански, относно предоставяне на дейността на МБАЛ „Рокфелер“ ЕООД на МБАЛ „Свети Врач“ ЕООД при спазване на приложимото законодателство. /зачита предложението на Кмета на общината и проекторешението/.

Г-Н КИРИЛ КОТЕВ – КМЕТ НА ОБЩИНА САНДАНСКИ – Уважаеми общински съветници, това се разглежда от началото на годината съвместно от Общинска администрация, ръководството на МБАЛ“Св.Врач“ЕООД - гр. Сандански и ръководството на болницата в Петрич. Проблемът е дискутиран и с министерството на здравеопазването, имаме тяхната подкрепа. Запознати са и от НЗОК. В момента се опитваме да си помогнем взаимно, Сандански и Петрич. Дава се един разумен срок до 30.09.2017г., за да видим дали предложения в момента вариант ще бъде работещ или не. Да се тръгне ли към фактическо обединение на двете болници. През този срок ще се видят финансовите показатели, какви ще бъдат и заслужава ли си да се тръгне по този път или не. Всяко решение крие своите рискове, положителни и отрицателни страни. Аз подкрепям така предложеното проекторешение.

Г-Н ГЕОРГИ БАТЕВ – ОБЩИНСКИ СЪВЕТНИК – След като се получи разрешението от Министерството на здравеопазването, което предполагам, че ще бъде факт. Чисто юридически има 4 форми на реорганизация според Търговския закон – чрез вливане, сливане, разделяне или отделяне. В договора е записано, както го разбирам, че ще бъде чрез вливане.

Г-Н КИРИЛ КОТЕВ – КМЕТ НА ОБЩИНА САНДАНСКИ – Г-н Батев, на днешната сесия ние взимаме решение болницата в Сандански да започне да оперира на два адреса, даваме си срок да 30.09.2017г. да проучим вариантите, по които ще тръгнем. При всички положения болницата в Петрич има много задължения и няма да се тръгне по пътя чрез сливане. По-скоро двете общини да създадат ново дружество, което е въпрос на допълнителни договорки.

Г-Н ЕВГЕНИ ПАНАЙОТОВ – ОБЩИНСКИ СЪВЕТНИК – Има ли решение на Общински съвет – Петрич? Ако има такова, може ли да се запознаем с него. Много е важно това, което ние взимаме като решение да се препокрива с решението на Общински съвет – Петрич.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ– Паралелно с нашето заседание днес се провежда и заседание на Общински съвет – Петрич и материалите са същите при тях. Днес ще бъде взето решение, което ще ни предоставят.

Г-Н ЯВОР АРГИРОВ – ОБЩИНСКИ СЪВЕТНИК – Г-н Батев, в т.4 “а“ в проекторешението /зачита/. Предвидените правни възможности според Закона за лечебните заведения за вливане , сливане и др., мисля, че не е предмет на днешното заседание. Предмет на днешното заседание е да се наеме сграда и апаратура. Даване на срок до 30.09.2017г. за направа на анализ и да преценим имаме ли финансови и социални привилегии от това, че нашата болница ще работи на два адреса. Това е много важен въпрос за развитие на здравеопазването на територията на югозападната част на област Благоевград.

Предлагам да се видоизмени проекторешението и ще настоявам да се формира Временна комисия от общински съветници, която във време на дейността на това дружество да изготви подробен анализ за финансовите и социални ползи на една такава дейност. На база на този анализ да изготви протокол, в който да опише плюсовете и минусите за нашата болница с общата дейност с болницата в Петрич. Жителите се интересуват от тези неща. Когато взимаме евентуално положително решение септември месец, да излезем пред обществеността с нашите анализи, виждания за тази съвместна дейност.

 Предлагам проекторешението да се допълни с нова т.6, която да гласи ***„да се създаде временна комисия, която да изготви задълбочен анализ и доклад относно финансовите и социални позитиви и негативи на така сформираното дружество след взимане на положително решение от страна на Общински съвет – Петрич”.*** Предлагам в тази комисия да влязат лекари и финансисти. Трябва да обясним по някакъв начин на обществото, защо предприемаме тази стъпка.

Г-Н ДИМИТЪР СТАНОЕВ – ОБЩИНСКИ СЪВЕТНИК – Никаква не е гаранцията, че и нашата болница след няколко години няма да е в същото положение, както болницата в Петрич.

По отношение на персонала в нашата болница. В Сандански работят 54 лекари – на 30-годишна възраст работи само един лекар, от 30 до 40-год. възраст са 8 лекари, от 40 до 50-год. възраст – 15, от 50 до 60-год. възраст - 20 и над 60 год. - 10 лекари.

Същата е ситуацията и при медицинските сестри и акушерки. Нали си давате сметка, каква ще е ситуацията след 10 год. Нека колегите от Петрич да разберат, че нашето желание е да организираме здравеопазването от двете общини с цел да има болница, здравеопазване и в двата града и след 10 години.

Позитивите от обединението на двете болници са реални, има и подводни камъни. При обединението на двете болници ще се постигне по-качествено обслужване на пациентите от 4 общини - Кресна, Струмяни, Петрич и Сандански. Това ще спести много финансови средства на хората от региона. Обединяването на двете лечебни заведения решава и кадрови проблеми, като липсата на сестри, нежеланието им да работят стационар на нощни и празнични дежурства с огромно физическо и психическо натоварване при по-ниско заплащане от сестри, работещи в ясли и училища. Призовах Кмета да не се назначават млади сестри в ясли, само пенсионери, за да могат младите да работят стационарно. Така ще решим проблема поне за 10 г. с дефицита на лекари и сестри. По-добре окомплектовани отделения ще повишат нивата си на компетентност. По-ниските нива носят по-малки доходи. Така и приходите ще се повишат. Работещите в отделенията, които и сега са били водещи с най-големи финансови резултати, които са спасявали от фалит губещите отделения, ще получат адекватно заплащане за труда си и по този начин ще спрем демотивацията на работещите в тези отделения. Ще се стигне и до по-добро оборудване, ще се закупи ядрено магнитен резонанс. От това ще спечелят най-вече пациентите. Ще се облекчат част от лекарите на повиквания, някой от нас са 30 дни на повикване. Повишаването на приходите от оптимизиране на дейността, които ще дойдат с повишаване на нивата на компетентност, ще ни позволи да отделим средства, което ще ни позволи да поканим повече специалисти. Има разговори в тази посока вече. Това ще вдигне и нивото на вътрешно отделение, което в момента е губещо.

Правим нещо в интерес и на четирите общини, никой не иска да доминира над другия. Решенията ще се вземат съвместно. Ако трябва ще се съкращава и персонал.

Г-ЖА ВИОЛЕТА ЖДРАПАНСКА – ОБЩИНСКИ СЪВЕТНИК – Много отдавна се носи в пространството идеята за обединението на болници, но до този момент не е реализирано. Община Петрич и Сандански ще са новатори в този аспект. Има много опасения, но с проектодоговора, който ни е предоставен не трябва да се страхуваме от поемането на тази нова посока. Перспективите ще са повече от негативите. По отношение на финансовите и юридическите неща не мога да изкажа мнение, но е даден достатъчно дълъг срок, в който нещата могат да се огледат в детайли и да се вземе най-доброто решение. Опасенията на гражданите са неоснователни, защото региона на двете общини не е толкова голям и независимо как ще се структурира в бъдеще общата болница, смятам, че цялото населения ще има лесен достъп до едното или другото здравно заведение, които ще функционират под една шапка. Става дума за взаимопомощ, сътрудничество в полза на обществото. Колеги, наша е отговорността да поемем по този път с всичките опасения, надявам се, че ще има и разбиране от страна на колегите от Петрич.

Г-Н ИЛИЯ ТОНЕВ – УПРАВИТЕЛ НА МБАЛ“СВ.ВРАЧ“- САНДАНСКИ – Вчера беше проведено заседание на Медицинския съвет на МБАЛ „Св.Врач“, на което една от точките в дневния ред беше точно тази. Изграждане на възможности по изготвеното решение за приемане на втори адрес на Петричката болница. Медицинският съвет почти с пълно единодушие, само един против, приеха предложеното решение и проектодоговора с идеята да започнем колкото се може по-скоро съвместна работа. На първи етап трябва да има разговори между екипите, как да бъдат разпределени функциите. На втори етап, как да разпределим дейността, за да има полза и за пациентите, персонала и да увеличим приходите и нивата на компетентност. До момента се стигна след множество дебати и срещи между ръководствата на общините Петрич и Сандански, ръководството и на Министерството на здравеопазването. Там бяхме приети и от самия министър и двама зам. министри . Всички изразиха подкрепа на идеята, че това е пътя за развитието на българското здравеопазване. Всички аргументи, които бяха изтъкнати тук сочат в подкрепа на обединението на двете болници.

Вариантът, който е избран като първа стъпка, беше предложен от експерти на Министерство на здравеопазването, защото може да бъде реализиран най-бързо във времето. До 31 декември трябва да има регистрирана дейност, за да може през следващата година съответното лечебно заведение да подпише договор за нива на компетентност и съответен брой клинични пътеки с НЗОК. Освен това в тези месеци се изготвят бюджетите на НЗОК, разпределят се средствата за бъдещ период. От министъра на финансите бе обявено едно увеличение от 114 млн.лв. за средства за болнична помощ. Когато ние се явим в една година, която предполагаме с такова увеличение на средствата за болнична помощ, ще бъде добра година за болниците, с нова структура и по-високи нива на компетентност, ще бъде възможно да получим по-високи лимити за дейност.

Ако приемем дейността и на болницата в Петрич, ще можем много по-лесно да преразпределяме вътрешния ресурс, а и като по-голямо лечебно заведение да кандидатстваме за повече средства.

Относно имуществените отношения между двете общини на този етап ръководствата на общините взеха решение да не бъдат обсъждани и да не навлизаме в детайли, защото част от персонала на болницата в Петрич е негативно настроен към тази предприета крачка от ръководствата на двете общини. Имуществените решения ще се вземат на по-следващ етап след като стартира новата дейност. Много административна работа има да се свърши докато стартира истинската дейност между двете лечебни заведения. Срокът до 30 септември беше фиксиран по моя идея. Експертите предлагаха да е по-кратък – до 30 април. Предложих 30 септември, за да имат време и колективите на двете болници да се сработят и Общинските съвети и групите, които ще участват в анализите на дейността и случващото се, да имат по-богата информация за ползите или вредите от съвместната ни дейност.

Г-Н КОСТАДИН СТАНОЕВ – ОБЩИНСКИ СЪВЕТНИК – Безспорно намерението за обединението на двете болници е добро и мисля, че това е правилният път, по който трябва да тръгнем. Но ние поемаме ангажимента и задължението чрез взимането на едно положително решение днес да поемем разходите за консумативи и апаратура на болницата в гр.Петрич. Бих искал да знам какви са до момента разходите за консумативи и апаратура на болницата в гр.Петрич и колко ще ни струва на нас да покриваме тези разходи. Безспорно е, че има и приходи, но трябва да съпоставим приходите с разходите, за да не се окаже в последствие през тези няколко месеца, в които ние ще си изграждаме представа за това как би могло да функционира едно общо лечебно заведение, обединяващо двете болници. На тези въпроси ние трябва да намерим отговор днес.

Г-Н ИЛИЯ ТОНЕВ – УПРАВИТЕЛ НА МБАЛ „СВ.ВРАЧ“ - САНДАНСКИ – Ръководството на община Петрич ни предостави отчети, баланси, щатни разписания, информация за поети задължения от страна на общината и от болница към трети лица. Имаше предложение от Медицинският съвет на общинската болница в Петрич ежемесечно Общинският съвет да им осигурява 80 хил.лв., за да могат да издържат дейността си. На пръв поглед това са средствата, които не достигат на болницата в гр.Петрич. Това е на пръв поглед, защото след разгаряне на дебатите около разкриване на втори адрес на санданската болница в Петрич, внезапно приходите на петричката болница се увеличиха доста сериозно. Т.е. персонала има възможност да работи, могат да привличат пациенти, съответно могат и да носят приходи на структурата, която ще дойде при нас. Може първите няколко месеца да има финансови затруднения около издръжката на звеното в Петрич, но мисля, че през следващите месеци и с подписването на новия рамков договор, който ще стане факт от 1 април 2017 г., нещата ще бъдат, от чисто финансовата страна, в значителна степен уравновесени.

Една от целите на събирането на двете болници е да се прави икономия от разходи за труд, за консумативи, за материали. Има много възможности за намаляване на разхода и имаме надежди за увеличаване на приходите.

Г-Н КОСТАДИН СТАНОЕВ – ОБЩИНСКИ СЪВЕТНИК – Не оспорвам доброто намерение за това да бъдат обединени двете болници под една обща шапка. Много е важна финансовата част. Това лечебно заведение е изпаднало в дългова спирала и то продължава да се движи по нея надолу. Ние след като ще поемем ангажимент да подадем ръка и да спасим това лечебно заведение, ние поемаме всички негативи по отношение на разходите, което до момента то има. Би трябвало да се знае точно колко са разходите, защото това би могло да повлече и нашето лечебно заведение по същия път надолу, чисто финансово. Това е моето притеснение.

Г-Н КИРИЛ КОТЕВ – КМЕТ НА ОБЩИНАТА – От община Петрич са ни предоставени балансите. Знаем какви са разходите. Има проблеми. Няма да е лесно, но мислим, че това е правилния път. Най-вече д-р Тонев се наема да оптимизира работата между двете болници така, че след определен период от време в най-кратки срокове да се усети положителния ефект от съвместната работа.

Г-Н ИЛИЯ ТОНЕВ – УПРАВИТЕЛ НА МБАЛ „СВ.ВРАЧ“ САНДАНСКИ – Първите месеци на 2016 г. петричката болница отчита приходи от Здравната каса от порядъка на 200-230 хил.лв. Месец август, който е много слаб месец за болничното здравеопазване от към страна на приходи, те отчитат 356 хил.лв. приходи. Нашата болница отчита около 400 хил.лв в същия период от време. В предни периоди сме имали над 500 – 550 хил.лв. Това подсказва, че петричката структура може да бъде направена работеща.

Г-Н ДИМИТЪР СТАНОЕВ – ОБЩИНСКИ СЪВЕТНИК – Колеги, опасенията ги има и при нас. Има отделения, където има приходи 170 хил.лв., а друго отделение – 5 или 10 хил.лв. Трябва да търсим точно тези отделения, които разходват повече, отколкото са заплатите и осигуровките, без да броим разходите за ток, вода, консумативи, материали. Точно това ще е целта – да подобрим тези отделения.

Ние взехме решение и от един месец вече сме на стопанска сметка. Всяко отделение ще харчи това, което е придобило. Ако приемем принципа на стопанска сметка и работим с колегите, това ще бъде приложено и към тях.

Г-Н ЯВОР АРГИРОВ – ОБЩИНСКИ СЪВЕТНИК – Г-н Кмете, доколкото разбрах община Петрич давала по 80 хил.лв. на болницата си. Ще продължи ли Общински съвет – Петрич да отделя пари за здравеопазването след като се обединим с тази една година от днешна дата до септември догодина. Все пак то е общо.

Г-Н КИРИЛ КОТЕВ – КМЕТ НА ОБЩИНАТА – Г-н Аргиров, на този етап няма разговори в тази посока. Ако се наложи такова финансиране, това ще мине през решение на Общински съвет – Петрич. В това споразумение, което днес е залегнало при нас, абсолютно същото е и в община Петрич, което трябва да се гласува днес.

Г-Н ГЕОРГИ АЛЕКСИЕВ – ОБЩИНСКИ СЪВЕТНИК – Община Петрич абдикира изцяло от грижите за здраве на тяхното население. Аз така го разбирам. До сега са се грижили. Община Петрич, за да имат все пак болница, са дали 6 млн.лв. за 4 години. Резултатът е трагичен. Още 4 млн. лв. висят.

Стъпката, която предприемаме, е правилна. Колко ще можем да я изпълним със съдържание, зависи много от петричките ни колеги. Ще се опитаме да ги приобщим и да ги накараме да работят по начина, по който работим ние. Може би ще постигнем някакви позитивни резултати. Но системата за здравеопазването в България е крайно недофинансирана. Вътрешно отделение трупа загуби, не че не работи, а защото работи. Ние като община и като Общински съвет трябва да знаем, че при приемането на бюджета да се отделят категорично пари за здравеопазване в община Сандански. Същото да се предаде и на община Петрич. Поздравявам д-р Тонев. Огромна смелост е да поемеш това дружество с този пълнеж. Има големи рискове и не искам общините да абдикират от функция „здравеопазване“.

Не може да се гледа на тези болници като приход, като генериране на капитали. Печалба от болниците в България няма. Има само загуби. Целта е да минимизираме тези загуби.

Г-Н КИРИЛ КОТЕВ – КМЕТ НА ОБЩИНАТА – Говорено е в тази посока с колегите от Петрич. Може да се вземе решение с какви пари да помагат и двете общини.

Г-Н АНДОН РИЗОВ – ОБЩИНСКИ СЪВЕТНИК – Какво става с персонала? Какво става, ако МБАЛ „Св.Врач“ не може да подсигури персонал за това разширение?

Г-Н КИРИЛ КОТЕВ – КМЕТ НА ОБЩИНАТА – Г-н Ризов, ще бъде предложено на лекарите от община Петрич да бъдат назначени на работа в МБАЛ „Св.Врач“ и да оперират на територията на община Петрич. Ако се окаже, че този проект е неработещ, той се прекратява и от двете страни.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Подлагам на гласуване предложението на г-н Аргиров, а именно ***да се добави нова т.6*** към така предложения проект на решение, която да гласи ***„да се създаде временна комисия, която да изготви задълбочен анализ и доклад относно финансовите и социални позитиви и негативи на така сформираното дружество след взимане на положително решение от страна на Общински съвет – Петрич”.***

**С явно гласуване от 22 гласували общински съветници, ЗА – 21, ПРОТИВ – 0, ВЪЗДЪРЖАЛИ СЕ – 1, предложението СЕ ПРИЕМА.**

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Подлагам на гласуване цялото проекторешение заедно с направените допълнения.

* 1. *Андон Славчев Ризов: За*
	2. *Васил Иванов Попов: За*
	3. *Виолета Иванова Ждрапанска: За*
	4. *Георги Атанасов Панчев: За*
	5. *Георги валентинов батев: за*
	6. *Георги Иванов Алексиев: За*
	7. *Георги Иванов Георгиев: За*
	8. *Георги Илиев Синански: За*
	9. *Димитър Любенов Димитров: За*
	10. *димитър любенов станоев: за*
	11. *Евгени Андонов Панайотов: за*
	12. *Звездан Димитров Гацев: За*
	13. *иван стоилов терзиев: за*
	14. *Илия Георгиев Георгиев: За*
	15. *калин тошков терзийски: за*
	16. *Катерина Костадинова Тренкова: За*
	17. *Кирил Руменов Ханджийски: За*
	18. *Костадин Иванов Станоев: За*
	19. *николай димитров шаламандов: за*
	20. *Панчо Любчов Панчев: За*
	21. *Румен Иванов Пачов: За*
	22. *румен иванов пачов: за*
	23. *Стоян Борисов Ангов: За*
	24. *Явор Иванов Аргиров: За*
	25. *Янко Димитров Ангелов: За*

**С поименно гласуване от 25 гласували общински съветници, ЗА – 25, ПРОТИВ – 0, ВЪЗДЪРЖАЛИ СЕ – 0, предложението СЕ ПРИЕМА.**

На основание : чл.21, ал.1, т.8 и т.9 от ЗМСМА и след проведено гласуване, Общинският съвет прие

Р Е Ш Е Н И Е № 377

от 10 ноември 2016 г.

1. Общински съвет Сандански, на основание чл.105, ал.1 от Закона за лечебните заведения, дава съгласие МБАЛ „Свети Врач“ ЕООД,ЕИК 101522447, със седалище и адрес на управление: Държава БЪЛГАРИЯ; Област Благоевград; Община Сандански; ПК 2800; Населено място град Сандански; ПАРКОВА ЗОНА, представлявано от управителя д-р Илия Тонев, **да наеме** обособена част от търговското предприятие на МБАЛ ''Рокфелер'' ЕООД – град Петрич, с ЕИК101520670, със седалище и адрес на управление: Държава БЪЛГАРИЯ; Област Благоевград; Община Петрич; ПК 2850; Населено място град Петрич; РОКФЕЛЕР №52, представлявано от управителя д-р Тодорка Икономова като:

- МБАЛ „Рокфелер“ ЕООД предоставя на МБАЛ „Свети Врач“ ЕООД за временно и възмездно ползване, срещу заплащане на 100 /сто/ лева месечна наемна цена обособена част от търговското си предприятие за осъществяването на лечебна дейност съгласно издадено за това разрешение от Министерство на здравеопазването;

- МБАЛ „Свети Врач“ ЕООД се задължава с предоставената му обособена част от търговското предприятие да осъществява дейност по оказване на болнична медицинска помощ, съгласно разрешение за осъществяване на лечебна дейност на адреса на МБАЛ „Рокфелер“ ЕООД;

2. Общински съвет Сандански, на основание чл.105, ал.1 от Закона за лечебните заведения, дава съгласие МБАЛ „Свети Врач“ ЕООД, ЕИК 101522447, със седалище и адрес на управление: Държава БЪЛГАРИЯ; Област Благоевград; Община Сандански; ПК 2800; Населено място град Сандански; ПАРКОВА ЗОНА, представлявано от управителя д-р Илия Тонев, **да наеме** от Община Петрич, с БУЛСТАТ: 000024916, със седалище и адрес на управление: град Петрич, ул.„Цар Борис III” № 24, чрез кмета д-р Димитър Бръчков имуществен комлекс, включващ недвижими имоти, движимо, помощно и медицинско оборудване и апаратура – собственост на Община Петрич, като:

- Община Петрич предостави на МБАЛ „Свети Врач“ ЕООД за временно и възмездно ползване, срещу заплащане на 100 /сто/ лева месечна наемна цена имуществен комлекс, включващ недвижими имоти и движимо, помощно и медицинско оборудване и апаратура, за осъществяването на лечебна дейност съгласно издадено за това разрешение от Министерство на здравеопазването;

- МБАЛ „Свети Врач“ ЕООД се задължава с предоставения му имуществен комплекс, включващ недвижими имоти и движимо, помощно и медицинско оборудване и апаратура, да осъществява дейност по оказване на болнична медицинска помощ, съгласно разрешение за осъществяване на лечебна дейност на адреса на МБАЛ „Рокфелер“ ЕООД;

3. Общински съвет – Сандански одобрява проекта на договор за отдаване под наем на обособена част от търговско предприятие на МБАЛ „Рокфелер“ ЕООД и на имуществен комплекс, включващ недвижими имоти, движимо, помощно и медицинско оборудване и апаратура – собственост на Община Петрич, както и приложения №1 и №2 към договора за наем. Договорът за наем заедно с всички приложения към него е неразделна част от настоящето решение.

4. Общински съвет - Сандански дава съгласие след сключване на договор за наем на обособена част от търговското предприятие на МБАЛ „Рокфелер“ ЕООД и на имуществен комплекс, включващ недвижими имоти, движимо, помощно и медицинско оборудване и апаратура – собственост на Община Петрич, да се извършат следните действия:

а) Възлага извършването на проучване и анализ на предвидените правни възможности в Закона за лечебните заведения и Търговския закон, в следствие на които МБАЛ „Свети врач“ ЕООД да се преобразува в едно общо търговско дружество, собственост на община Сандански и община Петрич;

б) След приключването на анализа, да бъдат предоставен за одобрение и гласуване проект за решение на Общински съвет – Сандански, в които да бъдат уточнени правната форма на общото юридическо лице, наименованието, разпределението на дяловете, начина на управление, дружествения договор и други необходими реквизити за вписването му в Търговския регистър;

в) Действията по предходните букви, следва да бъдат извършени в срок не по-късно от 30.09.2017г. /тридесети септември, две хиляди и седемнадесета година/.

5. Общински съвет - Сандански възлага на Кмета на община Сандански и на Управителя на МБАЛ „Свети Врач“ ЕООД да предприемат всички необходими действия за изпълнение на решения 1, 2, 3 и 4 от настоящото решение.

6. Общински съвет – Сандански да създаде временна комисия, която да изготви задълбочен анализ и доклад относно финансовите и социални позитиви и негативи на така сформираното дружество след взимане на положително решение от страна на Общински съвет – Петрич.

 Заседанието бе закрито след изчерпване на дневния ред в 11:00 ч.

ПРЕДСЕДАТЕЛ НА

МЛ.ЕКСПЕРТ: ОБЩИНСКИСЪВЕТ:

/АННА КОСТАДИНОВА/ /ГЕОРГИ СИНАНСКИ/

/В.ТЕМЕНУГОВА/